ลูกชาย 6 ขวบวันนี้โดนสุนัขแถวบ้านกัดถากๆถลอกนิดเดียว เลือดไม่ออก เพิ่งฉีดกระตุ้น 2 เข็มไปเข็มสุดท้ายวันที่ 1 พ.ค ครั้งนี้ต้องไปฉีดกระตุ้นอีกมั้ยคะ น้องเคยฉีด 3 เข็มเมื่อต.ค.ปี 60 แล้วปี 61 ก็กระตุ้นไปหลายเข็ม มีปี 62 ไม่ได้ไปฉีดเลย เพิ่งมาฉีดล่าสุด 2 เข็มเมื่อ 1 พค. 63 อยากทราบว่าต้องไปกระตุ้นอีกมั้ย หมาตัวนี้ชอบไล่กวดรถไม่ทราบประวัติวัคซีน แต่ก็อยู่ใกล้บ้าน *ขอถามอีกข้อว่า ลูกเล่นหมาแมวบ่อยๆจะทำยังไงให้ไม่ต้องไปฉีดยาบ่อยๆคะ
สวัสดีค่ะ โรคพิษสุนัขบ้าเป็นโรคการติดเชื้อไวรัสชนิดหนึ่ง ที่เป็นโรคที่อันตรายถึงแก่ชีวิต การรับวัคซีนให้ครบและกระตุ้นวัคซีนทุกครั้งเมื่อมีข้อบ่งชี้จึงสำคัญมาก ข่องทางการรับเชื้อเช่นการถูกสัตว์เลี้ยงลูกด้วยนมกัดหรือข่วนทำให้มีรอยแดงหรือแผลถลอก หรือมีเลือดออก การที่ไปสัมผัสสััตว์ที่ติดเชื้อโดยสารคัดหลั่งจากสัตว์มาโดนที่เยื่อบุตา/ปาก/จมูก หรือการกินเนื้อสัตว์ดิบเป็นต้นโดยจากเหตุการณ์ดังกล่าวมานั้น การได้รับวัคซีนไปล่าสุด 1 พค. ก็คือน้อยกว่า 6 เดือน หากถูกสุนัขมากัดทำให้เกิดแผลถลอก ก็ควรไปกระตุ้นวัคซีน โดยกระตุ้น 1 เข็ม กรณีโดนกัดซ้ำที่เกิน 6 เดือนจะกระตุ้น 2 เข็มห่างกัน 3 วัน แต่อย่างไรก็ตามแพทย์อาจพิจารณาดูแผลอีกครั้ง ถ้าแผลเล็กมาก หรือดูเป็นแผลไม่เสี่ยงเลย แทบไม่เห็นแผล อาจจะยังไม่พิจารณาฉีดให้ก็ได้ เพราะส่วนใหญ่หลังรับการกระตุ้นมาไม่เกิน 1 เดือนมักจะยังมีภูมิคุ้มกันต่อโรคในระดับที่สูงอยู่ส่วนกรณีว่าลูกชอบเล่นกับหมาแมวนั้น ตัวผู้ปกครองเองอาจจะต้องควบคุมด้วย โดยงดหรือลดพฤติกรรมดังกล่าวเพราะมีความเสี่ยงจะรับเชื้อพิษสุนัขบ้าได้ หรือถ้าจะเล่นก็ควรเล่นกับสัตว์ที่เราเลี้ยงเอ และเรารู้จักสัตว์นั้นดีว่าอยู่แต่ในบ้านเราเท่านั้น และพาไปรับวัคซีนป้องกันพิษสุนัขบ้าอย่างครบถ้วนจะปลอดภัยที่สุดค่ะ